บัวหลวงเตือน!โจรไฮเทคจ้องฉกเงิน
ธนาคารกรุงเทพแจ้งลูกค้าไอแบงก์กิ้ง ระวังมิจฉาชีพฉกเงินจากบัญชี
14 เม.ย. 2556

ธนาคารกรุงเทพแจ้งลูกค้าไอแบงก์กิ้ง ระวังมิจฉาชีพฉกเงินจากบัญชี 
ธนาคารกรุงเทพได้ส่งอีเมลแจ้งเตือนลูกค้า สมาชิกบัวหลวงไอแบงก์กิ้ง ให้ระมัดระวังกลุ่มมิจฉาชีพที่ส่งเอสเอ็มเอสหรืออีเมลหลอกลวง แอบอ้างจากธนาคารให้ผู้รับดาวน์โหลดหรือติดตั้งโปรแกรมที่มีไวรัสลงบนโทรศัพท์มือถือ สมาร์ตโฟน แท็บเล็ต และคอมพิวเตอร์ เพื่อขโมยรหัสส่วนตัว รหัสลับ และรหัสผ่านครั้งเดียวที่ส่งทางเอสเอ็มเอส เพื่อใช้ลักลอบโอนเงินออกจากบัญชีของลูกค้าผ่านบริการอินเทอร์เน็ต แบงก์กิงของธนาคาร 
ธนาคารกรุงเทพ เตือนว่า เพื่อความปลอดภัยในการทำธุรกรรมทางการเงินผ่านโทรศัพท์มือถือ สมาร์ตโฟน แท็บเล็ต หรือคอมพิวเตอร์ ธนาคารขอให้ลูกค้า หลีกเลี่ยงการคลิกลิงก์ที่ส่งมากับ SMS หรืออีเมลหลอกลวงข้างต้น หลีกเลี่ยงการดาวน์โหลดหรือติดตั้งโปรแกรมจากแหล่งที่ไม่น่าเชื่อถือ หลีกเลี่ยงการทำธุรกรรมทางการเงินผ่านอุปกรณ์ที่ได้รับการดัดแปลงระบบปฏิบัติการ (เจลเบรก) และควรติดตั้งแอพพลิเคชันป้องกันไวรัสบนอุปกรณ์ที่ใช้ทำธุรกรรมออนไลน์
ทั้งนี้ ขอยืนยันว่า ธนาคารไม่มีนโยบายส่งเอสเอ็มเอสและอีเมล เพื่อขอให้ลูกค้าติดตั้งโปรแกรม สำหรับการทำธุรกรรมใดๆ ทั้งสิ้น หากลูกค้าได้รับข้อความในทำนองดังกล่าวหรือได้คลิกลิงก์ดาวน์โหลดโปรแกรมที่ต้องสงสัยไปแล้ว สามารถติดต่อเจ้าหน้าที่ธนาคารได้ 24 ชม.
ก่อนหน้านี้ธนาคารไทยพาณิชย์ และธนาคารกสิกรไทย ได้ส่งข้อความแจ้งเตือนลูกค้าในลักษณะเดียวกัน โดยยืนยันว่าธนาคารไม่มีนโยบายส่งลิงก์ให้ลูกค้าติดตั้ง